LIETUVOS RESPUBLIKOS

VIDAUS REIKALŲ MINISTRO

ĮSAKYMAS

DĖL NAMŲ ŪKIO KNYGŲ TVARKYMO KAIMO VIETOVĖSE TVARKOS APRAŠO PATVIRTINIMO

2011 m. birželio 28 d. Nr. 1V-499

Vilnius

Įgyvendindamas Lietuvos Respublikos vietos savivaldos įstatymo 3, 6, 13, 14, 15, 16, 20, 26, 27, 30, 31, 32, 52, 56 straipsnių pakeitimo ir papildymo įstatymo 15 straipsnio 2 dalį:

1. Tvirtinu Namų ūkio knygų tvarkymo kaimo vietovėse tvarkos aprašą (pridedama).

2. Nustatau, kad šis įsakymas įsigalioja 2011 m. rugsėjo 1 d.

Vidaus reikalų ministras	Raimundas Palaitis

_________________

PATVIRTINTA

Lietuvos Respublikos vidaus reikalų ministro 2011 m. birželio 28 d. įsakymu

Nr. 1V-499

NAMŲ ŪKIO KNYGŲ TVARKYMO KAIMO VIETOVĖSE

TVARKOS APRAŠAS

I. BENDROSIOS NUOSTATOS

1. Namų ūkio knygų tvarkymo kaimo vietovėse tvarkos aprašas (toliau – aprašas) nustato kaimo vietovėse tvarkomos namų ūkio knygos (toliau – namų ūkio knyga) turinį ir namų ūkio knygos įrašų pildymo tvarką.

2. Namų ūkio knygos skirtos seniūnijos funkcijoms atlikti. Asmens duomenų tvarkymo namų ūkio knygose tikslas – užtikrinti namų ūkių apskaitą kaimo vietovėse.

3. Aprašu turi vadovautis seniūnas arba jo paskirtas atsakingas valstybės tarnautojas ar darbuotojas, dirbantis pagal darbo sutartį, tvarkantis namų ūkio knygas kaimo vietovėse.

4. Namų ūkio knygos sudaromos 5 metams. Kasmet namų ūkio knygų įrašai tikrinami ir tikslinami pagal spalio 1 dienos duomenis.

5. Namų ūkio knygoms pildyti būtini duomenys gaunami iš valstybės registrų ir valstybės informacinių sistemų (toliau kartu – valstybės informacinės sistemos). Duomenis, kurių nėra valstybės informacinėse sistemose, galima įrašyti į namų ūkio knygas tik esant duomenų subjekto sutikimui. Namų ūkio knygoms pildyti gauti duomenys tvarkomi laikantis Lietuvos Respublikos asmens duomenų teisinės apsaugos įstatymo (Žin., 1996, Nr. 63-1479; 2008, Nr. 22-804) reikalavimų.

6. Namų ūkio knygos gali būti pildomos elektronine forma.

7. Apraše vartojamos sąvokos:

Atliekos – medžiaga ar daiktas, kurių turėtojas atsikrato, ketina ar privalo atsikratyti.

Buitinės nuotekos – nuotekos, kurios susidaro namų ūkyje naudojant vandenį (pvz., skalbimo, indų plovimo, maisto gaminimo, prausimosi, tualetų nuotekos ir pan.).

Būstas – vienbutis gyvenamasis namas, butas ar kitos gyvenamosios patalpos arba jų dalys, tinkamos vienam asmeniui ar šeimai arba bendrai gyvenantiems asmenims gyventi ir atitinkančios statybos bei specialiųjų normų (higienos, gaisrinės saugos ir kitus) reikalavimus.

Būsto šildymo sistema – pastate įrengtas techninių priemonių kompleksas, skirtas į pastatą perduotai arba pastate gaminamai šilumai į patalpas tiekti.

Naudingasis būsto plotas – bendras gyvenamųjų kambarių ir kitų būsto patalpų (virtuvių, sanitarinių mazgų, koridorių, įstatytų spintų, šildomų lodžijų ir kitų šildomų pagalbinių patalpų) grindų plotas. Į naudingąjį būsto plotą neįskaitomas balkonų, terasų, rūsių, nešildomų lodžijų grindų plotas.

Namų ūkis – atskirai gyvenantis vienas asmuo arba grupė viename būste gyvenančių asmenų, kurie dalijasi išlaidas ir bendrai apsirūpina gyventi būtinomis priemonėmis.

II. NAMŲ ŪKIO KNYGOS TURINYS IR JOS PILDYMO TVARKA

8. Namų ūkio knygos tipinė forma nustatyta aprašo priede.

9. Namų ūkio knygai suteikiamas numeris. Namų ūkio knygoje nurodomos jos pildymo pradžios ir pabaigos datos.

10. Namų ūkio knygos skyriuje „Bendrieji duomenys“ nurodoma:

10.1. savivaldybės, seniūnijos ir gyvenamosios vietovės, kurių teritorijoje yra namų ūkis, pavadinimai, namų ūkio adresas ir telefono numeris. Nurodant namų ūkio, esančio gyvenamojoje vietovėje, kurioje yra sudarytos gatvės, adresą, į namų ūkio knygą įrašomas gatvės pavadinimas, namo ir, jei yra, buto numeris. Nurodant namų ūkio, esančio gyvenamojoje vietovėje, kurioje gatvės nesudarytos, adresą, į namų ūkio knygą įrašomas namo numeris gyvenamojoje vietovėje;

10.2. namų ūkio numeris. Namų ūkio knygoje kiekvienam namų ūkiui (įskaitant ir nuolat gyvenančius nuomininkus) suteikiamas atskiras numeris, nors ir gyvenama viename būste.

11. Namų ūkio knygos skyriuje „Namų ūkio būsto savininkas (-ai)“ nurodomas namų ūkio būsto savininko vardas ir pavardė. Jei savininkų yra daugiau nei vienas, nurodomi visi savininkai.

12. Namų ūkio knygos lentelėje „Namų ūkio narių sąrašas“ pirmuoju (-aisiais) nurodomas (-i) namų ūkio narys (-iai), esantis (-ys) namų ūkio būsto savininku (-ais), po to – kiti namų ūkio nariai, nurodant jų giminystės ar kitokį ryšį (pvz., žmona, vyras, sūnus, duktė, sugyventinis, nuomininkas ir pan.) su namų ūkio būsto savininku (-ais). Šioje lentelėje įrašomi nuolat namų ūkyje gyvenantys ir ten deklaravę savo gyvenamąją vietą asmenys, taip pat įrašomi asmenys, deklaravę savo gyvenamąją vietą, tačiau realiai joje negyvenantys, pažymint, kad jie laikinai gyvena kitu adresu (pvz., studentai, moksleiviai ar kiti asmenys, gyvenantys bendrabučiuose, nuomojantys būstą kitur). Lentelėje įrašomi namų ūkio narių gimimo metai, deklaruota ir faktinė gyvenamoji vieta. Taip pat gali būti nurodomas asmens užsiėmimas (dirba, nedirba, ūkininkauja, mokosi ir pan.).

13. Namų ūkio knygos lentelėje „Namų ūkio nekilnojamasis turtas“ nurodoma:

13.1. namų ūkio valdomo žemės sklypo bendras plotas, taip pat pažymima, ar žemė priklauso nuosavybės teise ar valdoma kitu pagrindu (pvz., nuomos, panaudos ar kt.);

13.2. kitas nekilnojamasis turtas. Nurodomas naudingasis būsto plotas ir įvardijami kiti namų ūkio pastatai. Papildomai gali būti nurodomi duomenys apie būsto šildymo sistemą, aprūpinimo geriamuoju vandeniu ir atliekų bei nuotekų surinkimo būdus;

13.3. jeigu namų ūkyje yra neįregistruotų Nekilnojamojo turto registre pastatų, lentelės skiltyje „Pastabos“ pažymima, kad jie šiame registre neįregistruoti.

_________________

Namų ūkio knygų tvarkymo kaimo vietovėse tvarkos aprašo

priedas

(Namų ūkio knygos tipinė forma)

NAMŲ ŪKIO KNYGA Nr. _______

Pradėta	Baigta
_____________	_____________
Data	Data

Bendrieji duomenys

_

Savivaldybė

_

Seniūnija

_

Gyvenamoji vietovė

_

Adresas, telefono Nr.

Namų ūkio Nr. _________________

Namų ūkio būsto savininkas (-ai)

1.

(vardas, pavardė)

2.

(vardas, pavardė)

Namų ūkio narių sąrašas

Eil. Nr.	Vardas, pavardė ir ryšys su namų ūkio būsto savininku	Gimimo metai	Deklaruota gyvenamoji vieta	Faktinė gyvenamoji vieta	Užsiėmimas
1.
2.
3.

Namų ūkio nekilnojamasis turtas

Eil. Nr.	___ metai	___ metai	___ metai	___ metai	___ metai	Pastabos
1.	Žemės sklypas:
1.1.	Bendras plotas
1.2.	Žemės valdymas:
1.2.1.	nuosavybės teise
1.2.2.	kitu pagrindu
2.	Kitas nekilnojamasis turtas:
2.1.	Duomenys apie būstą:
2.1.1.	naudingasis būsto plotas
2.1.2.	aprūpinimo geriamuoju vandeniu būdai
2.1.3.	šildymo sistema
2.1.4.	atliekų surinkimo būdai
2.1.5.	nuotekų surinkimo būdai
2.2.	Kiti pastatai:
2.2.1.
2.2.2.

Namų ūkio knygą sudarė:	__________________ (atsakingo asmens pareigų pavadinimas) A. V.	__________ (parašas)	_________________ (vardas ir pavardė)

_________________